Sirena "descoperită în Egipt", în realitate o secvență din Pirații din Caraibe

Mălin Bot, coordonatorul online al EVZ, explică într-un editorial materialele de tip "sirena descoperită în Egipt", unde admite goana după clickuri cu orice preț: "Un rău necesar de care nu putem scăpa acum, pentru că pur și simplu așa funcționează acum piața", scrie Mălin Bot.

Publicitate

"Din moment ce sute de mii de oameni îl accesează zilnic și ne ajută să plătim salarii, este foarte important pentru noi să oferim zilnic acest divertisment", notează Bot în editorial.

Câteva fragmente din explicația lui Mălin Bot, care nu mai au nevoie de niciun fel de explicație:

"În ciuda tuturor analizelor comentatorilor pretenţioşi care desconsideră divertismentul, formula aceasta creşte audienţele mai mult ca orice altceva.

Eu vă asigur că niciunui redactor din echipa EVZ online nu-i face nicio plăcere specială să alimenteze cu titluri rubrica de divertisment şi mai ales să ducă goana după afişări în zone discutabile.

Însă trebuie să o facă zilnic, cu misiunea de a obţine audienţele de care EVZ are nevoie pentru a încasa publicitatea care să permită şi plata salariilor colegilor ce vă oferă conţinut de calitate.

E un rău necesar de care nu putem scăpa acum pentru că pur și simplu așa funcționează acum piața. Am explicat aceste lucruri în toate mesajele pe care le-am schimbat cu cititorii EVZ care mi-au scris, nemulţumiţi de titlurile din secţiunea noastră de divertisment.

Am explicat-o şi colegilor ziarişti care critică acest tip de conţinut uneori cu o aroganță ușor naivă desconsiderând sutele de mii de români care sunt atrași de așa ceva.

Eu nu critic acest tip de conținut şi nici nu-i desconsider pe cei care îl accesează. Cred că are rolul lui.

Din moment ce sute de mii de oameni îl accesează zilnic şi ne ajută să plătim salarii, este foarte important pentru noi să oferim zilnic acest divertisment.

E greu de înțeles cum ar putea cineva care se pretinde specialist în media să confunde o scenă din ”Garsoniera lui Măruță” cu o bucată din ”România, te iubesc!”, dar cu asta ne-am confruntat. Fac această comparație pentru că explică elocvent ce înseamnă, de fapt un site generalist. Are și Măruță și reportaje serioase, fiecare conținut cu publicul lui."

Coordonatorul online al EVZ spune că pe secțiunea pe bani, Premium, titlurile vor fi diferite.

"Pentru acest public, care îşi doreşte mai mult jurnalism şi mai puţin spectacol, am decis să încercăm proiectul Premium. S-a născut din nevoia de a încerca să oferim un produs diferit pentru cititorii din mediul electronic care constant, de ani de zile, ne-au cerut în mesajele lor un site mai curat, cu subiecte mai bune şi texte de calitate.

Fiecare jurnalist EVZ are zilnic sarcina sa ofere un titlu ÎN PLUS pentru cititorii care aleg formula PREMIUM."

Materialul scris de Mălin Bot, integral, pe site-ul EVZ.

P.S. Astăzi, Evenimentul zilei publică pe site un material în aceeași notă. Titlul: Un PEȘTE EXTRATERESTRU a fost descoperit în CARAIBE. IMAGINEA cu MONSTRUL MARIN a îngrozit toată PLANETA | FOTO VIRAL

Petrişor Obae

petrisor.obaepaginademedia.ro